មេធាវីនួន​ ជារិះគន់​សង្ស័យ​"ជួបសម្ងាត់"​រវាង​ព្រះរាជ​អាជ្ញា ​និង​ចៅក្រម
សំណើនេះធ្វើឡើងក្រោយពី​ក្រុម​មេធាវី​អះអាង​ថា ការស្នើឲ្យ​លោកស្រីSilvia ​Cartwright ​បំភ្លឺ​ចំនួន​ពីរ​ដង​នៅ​សប្ដាហ៍​មុន ​គ្មាន​ការ​ឆ្លើយតប។
ក្រុមមេធាវីអន្ដរជាតិរបស់អតីតបងធំទី២ នួន ជា បានស្នើឲ្យប្រធានអង្គជំនុំជម្រះសាលាដំបូងនៃសាលាក្ដីខ្មែរក្រហមទម្លាយព័ត៌មាននៃការ"ជួបសម្ងាត់" របស់មន្ដ្រីច្បាប់អង្គការសហប្រជាជាតិនៅក្នុងសាលាក្ដីពិសេសនេះ ដោយសង្កត់ធ្ងន់ថា ការជួបសម្ងាត់នោះនាំឲ្យពួកខ្លួនមានកង្វល់។ នៅក្នុងសំណើទៅកាន់សាលាដំបូងកាលពីថ្ងៃសុក្រសប្ដាហ៍មុន ដែលវីអូអេសម្លេងសហរដ្ឋអាមេរិកទទួលបាននៅថ្ងៃនេះ លោកមេធាវី ម៉ាយឃើល ផេសម៉ិន (Michiel Pestman) និងទីប្រឹក្សាច្បាប់នៃ មេធាវីការពារលោកអេនឌ្រូ អ៊ាននូហ្ស៊ី (Andrew Ianuzzi) បានអះអាងថា មានការជួបគ្នាជាសម្ងាត់រវាងលោកស្រី Silvia Cartwright  ដែលជាចៅក្រមបរទេសក្នុងអង្គជំនុំជម្រះសាលាដំបូង ជាមួយនឹងលោកសហព្រះរាជអាជ្ញាAndrew Carley  ក៏ប៉ុន្ដែក្រុមមេធាវីការពារមិនបានបង្ហាញពីកាលបរិច្ឆេទនៃជំនួបនោះទេ។ ក្រុមមេធាវីរបស់នួន ជា បានទទូចឲ្យមានការបង្ហាញព័ត៌មាននោះជាបន្ទាន់ និងដោយលម្អិត រួមទាំងរបាយការណ៍ និងកំណត់ហេតុនៃកិច្ចប្រជុំនោះផងដែរ។ សំណើនេះធ្វើឡើងបន្ទាប់ពីក្រុមមេធាវីអះអាងថា ខ្លួនបានស្នើឲ្យលោកស្រីចៅក្រមSylvia Cartwright បំភ្លឺចំនួនពីរដងកាលពីសប្ដាហ៍មុន ប៉ុន្ដែមិនមានការឆ្លើយតប។ ក្រុមមេធាវីលើកឡើងថា ការណ៍នេះធ្វើឲ្យពួកខ្លួនមានការព្រួយបារម្ភជាខ្លាំង ខណៈដែលការបើកសវនាការនៃសំណុំរឿង០០២នឹងចាប់ផ្ដើម។ លោកអេនឌ្រូ អ៊ាននូហ្ស៊ីមានប្រសាសន៍ថា ក្រុមលោកនឹងគិតឡើងវិញនៅសប្ដាហ៍ក្រោយនេះ។ “យើងនឹងធ្វើការវាយតម្លៃឡើងវិញនៅសប្ដាហ៍ក្រោយពីជំហររបស់យើង ប្រសិនបើអង្គជំនុំជម្រះសាលាដំបូងមិនធ្វើអ្វីនោះ»។ យ៉ាងណាក៏ដោយ លោកហ៊ុយ វណ្ណៈ មន្ដ្រីផ្នែកទំនាក់ទំនងកិច្ចការសាធារណៈ មានប្រសាសន៍ថា ចៅក្រមនិល ណុនបានទទួលសំណើនោះរួចហើយ។ «ចៅក្រមសាលាដំបូងបញ្ជាក់ហើយថា លោកបានទទួលសំណើនេះតាមអ៊ីម៉េល នូវការព្រួយបារម្ភរបស់មេធាវីការពារក្ដី។ ប៉ុន្ដែលោកនឹងមិនធ្វើអត្ថាធិប្បាយបន្ថែមលើបញ្ហានេះទេ»។ នៅក្នុងលិខិតផ្ញើជូនលោកចៅក្រមនិល ណុន ក្រុមមេធាវីរបស់នួន ជាបានលើកឡើងថា លោកគ្នុដរ៉ូសស៊ីនហក (Knud Rosandhaug) អនុប្រធានរដ្ឋបាលសាលាក្តីខ្មែរក្រហមខាងភាគីអង្គការសហប្រជាជាតិ បានទទួលស្គាល់ថា មានជំនួបនោះមែន ក៏ប៉ុន្ដែនោះគឺជាជំនួបជាទៀងទាត់រវាងរូបលោក ចៅក្រម Sylvia Cartwright និងលោកសហព្រះរាជអាជ្ញា Andrew Cayley នេះបើផ្អែកលើលិខិតរបស់ក្រុមមេធាវីរបស់នួន ជាផ្ញើរទៅកាន់លោកចៅក្រមកម្ពុជានិល ណុន។ ចាប់ពីថ្ងៃទី ២១ ខែវិច្ឆិកានេះតទៅ សាលាក្ដីខ្មែរក្រហមគ្រោងនឹងចាប់ផ្ដើមបើកសវនាការពេញអង្គសេចក្ដីនៃសំណុំរឿង០០២ ដែលមានជនជាប់ចោទសុទ្ធសឹងជាមេដឹកនាំកំពូលខ្ពស់បំផុតនៃរបបខ្មែរក្រហម។ របបនេះបានបណ្ដាលឲ្យប្រជាពលរដ្ឋកម្ពុជាស្លាប់យ៉ាងតិចចំនួន១,៧លាននាក់ ចន្លោះពីឆ្នាំ១៩៧៥ដល់ឆ្នាំ១៩៧៩។ សំណុំរឿងនេះមានជនជាប់ចោទអៀង សារី ខៀវ សំផន អៀង ធីរិទ្ធ និងនួន ជា។ កុ្រមមេធាវីការពារចុងចោទបានស្វះស្វែងរកយុទ្ធសាស្ដ្រផ្សេងៗដើម្បីព្យាយាមរកផលប្រយោជន៍សម្រាប់កូនក្ដីខ្លួន។ ក្រុមមេធាវីរបស់នួន ជាបានស្នើសុំឲ្យមានការពន្យារពេលបើកសវនាការ ហើយបានប្ដឹងទៅកាន់តុលាការក្រុងភ្នំពេញប្រឆាំងទៅនឹងលោកនាយករដ្ឋមន្ដ្រីហ៊ុន សែន និងមន្ដ្រីជាន់ខ្ពស់ចំនួនដប់រូបផ្សេងទៀតក្នុងគណបក្សប្រជាជនកម្ពុជា។ រីឯអៀង សារីប្រកាសថា គាត់នឹងមិនឆ្លើយរាល់សំណួរទាំងឡាយក្នុងអំឡុងពេលកាត់ទោសទេ។ មួយវិញទៀត មេធាវីរបស់អៀងធីរិទ្ធប្រកាសថា កូនក្ដីរបស់ផងខ្លួនមិនមានសមត្ថភាពគ្រប់គ្រាន់ក្នុងការចូលរួមការកាត់ទោសឲ្យបានត្រឹមត្រូវទេ ដោយសារបញ្ហាសុខភាព៕